Saara Aalto kertoo Daily Star -lehden haastattelussa haaveilleensa Britanniassa laulamisesta. Hän myös sanoo voivansa viimeinkin hengittää.

Brittilehti Daily Star julkaisi verkkosivuillaan sunnuntaina Britannian X Factorissa kilpailevan suomalaislaulaja Saara Aallon haastattelun. Haastattelun mukaan osa tv-katsojista ei pidä Aallosta, koska hän on ainoa ulkomaalainen, joka on päässyt ohjelman livevetoihin.

– Toivon, että ihmiset unohtaisivat sen, mistä tulen. Kilpailussa on kyse laulamisesta ja hyvästä esiintymisestä, Aalto sanoo lehden mukaan.

Artikkelin videolla kuvakoosteena Saara Aallon lauantai-iltainen esitys X Factorissa.

– Toivon, että ihmiset suhtautuisivat minuun omana itsenäni. Sillä ei ole mitään väliä, mistä olen kotoisin.

Lauantaina nähdyssä Japani-teemaisessa esityksessä Saara Aalto esitti Girls Aloudin kappaleen Sound of the Underground.­

Haastattelussa Aalto kertoo myös syitä siihen, miksi lähti kilpailemaan Britannian X Factor -ohjelmaan.

– Ihmiset kysyivät, että miksi osallistun ohjelmaan. Asia on vain niin, että Suomi on todella pieni maa. Sen väkiluku on vain viisi miljoonaa, joka on puolet Lontoon väkiluvusta. Siellä (Suomessa) ei ole mitään. Minun piti vain päästä sieltä pois. Britannia on minulle täydellinen paikka, Aalto sanoo Daily Starin mukaan.

Saara Aalto esiintymässä X Factorissa 29.10.­

Aalto kertoo haastattelussa, että kilpaileminen ohjelman ainoana ulkomaalaisena on hankalaa.

– Kun muutin Lontooseen, tapasin todella paljon uusia ihmisiä ja jouduin puhumaan ainoastaan englantia, joka ei ole äidinkieleni. Sen takia jouduin työskentelemään tuplasti enemmän.

Saara Aalto puhui siitä, kuinka hänellä ei ole Britanniassa omaa fanikuntaansa.

– Minulla ei ole kotikaupunkini tukea, kuten kaikilla muilla kilpailijoilla. Olen joutunut itse rakentamaan fanipohjani. Ohjelmassa olo on myös rankkaa, koska aikataulu on niin tiukka.

Aalto kertoo lehden haastattelussa, että ohjelman esiintyjät työskentelevät joka päivä 10–15 tuntia.

– Se on kuitenkin sen arvoista, vaikka olisin kuinka väsynyt.

Alla olevalla videolla Saara Aallon taival Suomesta X Factor UK -tähdeksi:

Aalto pohtii haastattelussa myös, että ihmisiä ei loppupeleissä kiinnosta se, mistä esiintyjät ovat kotoisin, sillä ihmiset nauttivat hyvästä musiikista ja hyvästä laulutaidosta.

– Jokaisen on yritettävä parhaansa unelmiensa tavoittelussa. Minun unelmani on aina ollut laulaa Britanniassa. Minusta tuntuu, että olen viimeinkin kotona ja ihmiset tukevat minua. Olen niin helpottunut ja kiitollinen, Aalto sanoo lehden mukaan.

Hän myös kehui X Factor -tiimin tukeneen häntä valtavasti.

– He tahtovat minun olevan juuri sellainen kuin olen. Ensimmäistä kertaa elämässäni saan tällaista tukea. Minusta tuntuu, että voin hengittää täällä.

Saara Aalto on selvittänyt tiensä Britannian X Factorissa kahdeksan parhaan joukkoon. Sunnuntai-iltaisessa tuloslähetyksessä selviää, onko Aalto seitsemän parhaan kilpailijan joukossa.